
	Διάλεξη
Η πολιτική κρίση του Διονυσίου Σολωμού για τη σύγχρονή του πραγματικότητα
στο Σπίτι της Κύπρου

Την Παρασκευή 26 Νοεμβρίου το Σπίτι της Κύπρου και η Εταιρεία Μελέτης Νεότερης και Σύγχρονης Ιστορίας - Ιωάννης Καποδίστριας (Ε.ΜΕ.Ν.Σ.Ι.), διοργάνωσαν διάλεξη με ομιλήτρια την κ. Μαρία Δεληβοριά, ιστορικό, συγγραφέα, με θέμα, «Η πολιτική κρίση του Διονυσίου Σολωμού για τη σύγχρονή του πραγματικότητα», που πραγματοποιήθηκε στο πλαίσιο των εκδηλώσεων, για τη συμπλήρωση 200 χρόνων από την έκρηξη της Ελληνικής Επανάστασης.

Την εκδήλωση συντόνισε ο κ. Ανδρέας Κούκος, νομικός, ιστορικός, Πρόεδρος Δ.Σ. Ε.ΜΕ.Ν.Σ.Ι.
Ο Σολωμός, που τον διακρίνει μία ξεχωριστή ευρωπαϊκή παιδεία, ο Σολωμός, που παρακολουθεί στενά τα ευρωπαϊκά κινήματα ιδεών μέσα από την έμμονη έγνοια του για τις ελληνικές προοπτικές, αποδεικνύεται και ένας ιδιαίτερα πολύτιμος «αυτόπτης μάρτυρας», ο οποίος βίωνε με ένταση την πορεία του Αγώνα, αναζητώντας το νόημα κάτω από τα συμβάντα, με απόλυτη συνείδηση ότι ήταν σύγχρονος με ένα υπέρογκο ιστορικό γεγονός, και όχι μόνο για τα ελληνικά δεδομένα. Στην ουσία είναι ο πρώτος που εννοιολόγησε την ελληνική επανάσταση συνδέοντας τον απελευθερωτικό αγώνα με το αίτημα και την ανάγκη για ελευθερία των λαών. Η μαρτυρία του σε κάποιες περιπτώσεις αποτυπώνεται με την ένταση της καταγγελίας.
Μετά το πέρας της διάλεξης ακολούθησε συζήτηση με το κοινό. Η εκδήλωση ολοκληρώθηκε με σύντομο μουσικό αφιέρωμα από τον ερμηνευτή Βασίλη Λέκκα και τον Θεόδωρο Μπρουτζάκη στο πιάνο.
----------------------------------------------------------------------------------------------

Η Μαρία Δεληβοριά σπούδασε ιστορία και αρχαιολογία στο Πανεπιστήμιο της Αθήνας και έκανε διδακτορικό στη βυζαντινή τέχνη στην École Pratique des Hautes Études. Οι εργασίες της, παράλληλα με την ενασχόλησή της με τα φροντιστηριακά μαθήματα, αφορούν την έρευνα γύρω από θέματα της νεοελληνικής λογοτεχνίας και της νεοελληνικής ιστορίας. Το βιβλίο της, «Η γυναίκα της Ζάκυθος, έχθρισσα θανάσιμη του έθνους» του Διονυσίου Σολωμού, τιμήθηκε με το Βραβείο Ιδρύματος Πέτρου Χάρη της Ακαδημίας Αθηνών, 2013.

Σύνδεσμος παρακολούθησης εκδήλωσης: 

https://diavlos.grnet.gr/room/1607?eventid=10413

